Reeksmoordenaar kry 150 jaar tronkstrafArgieffoto. (Argieffoto: Unsplash) Die hooggeregshof in Mpumalanga het Woensdag ŉ reeksmoordenaar vyf keer lewenslange tronkstraf vir moord en nóg 25 jaar vir regsverydeling opgelê. Die vonnisse sal nié gelyklopend uitgedien word nie en hy sal dus effektief 150 jaar agter tralies moet bly. Julius Mndawe (24) het sy slagoffers, almal vroue tussen 15 en 24 jaar oud, beroof, verkrag en vermoor, waarna hy hul liggame aan die brand gesteek en hul oorskot in sy agterplaas begrawe het. Die moorde het tussen 2018 en 2019 in ŉ nedersetting buite Witrivier plaasgevind. Hy is op 3 Julie 2019 in hegtenis geneem, nadat een van die slagoffers as vermis aangemeld en haar selfoon in sy besit gevind is. “Hy het erken dat hy die vrou vermoor en in sy huis begrawe het. Die polisie het toe ŉ soektog in en om sy huis gedoen en op die vyf vroue se ontbinde liggame afgekom,” het Selvy Mohlala, woordvoerder van die polisie in Mpumalanga, gesê. Hy is van moord en regsverydeling aangekla, aangesien hy die vroue se oorskot begrawe en dus die polisieondersoek bemoeilik het. Die provinsiale polisiekommissaris het die swaar straf verwelkom en gesê hy hoop dit sal as waarskuwing dien vir dié wat dit oorweeg om Mndawe se dade te herhaal.